SØKER HJELP: Flere og flere nordmenn opplever at de ikke mestrer hverdagen og de høye kravene. Derfor tyr de til coacher, som kan gi dem verktøy til å takle hverdagen, mener fagfolk. Foto: Illustrasjonsfoto: Microstock

Rekordmange personlige coacher

Aldri før har det vært flere personlige coacher i Norge. Vi fikk flere hundre nye bare i fjor - og det finnes betydelig flere veiledere og rådgivere enn psykologer her i landet.

Oppdatert 22. mai 2014

Artikkelen er over seks år gammel

Tall om personlige rådgivere Per mai 2014 er 11.355 firmaer registrert under Brønnøysundregistrenes næringskode for personlig coaching og undervisning.

Nærmere 9500 av disse firmaene er drevet av en person. Såkalte enkeltpersonsforetak.

Siden 2012 har det kommet til 2600 nye personlige rådgivningsfirmaer rettet mot privatpersoner.

I tillegg kommer undervisning og coaching rettet mot bedriftsmarkedet. Her er antallet bedrifter 22.000.

Kilde: Brønnøysundregistrene Vis mer

Tall VG har innhentet fra Brønnøysundregistrene viser at coach-bransjen er i kraftig vekst. Bare siden 2009 har antallet slike firmaer økt med 40 prosent.

I helgen gikk Anne-Kat Hærland kraftig ut mot coach-bransjen i sin nye VG-Helg-spalte. Dette har satt coaching på dagsorden og flere fagpersoner har bedt folk være kritiske til bransjen, mens coach Gry Sinding har tatt til motmæle.

Høye tall

Det er 11.300 firmaer som driver med undervisning og personlig coaching i Norge per mai i år, viser tallene.

Til sammenligning viser de ferskeste tallene fra Norsk Psykologforening at det finnes 7700 psykologer i Norge.

- Jeg er forbauset over at tallet er så høyt. Det sier noe om hvor opptatt vi er av å bli bedre mennesker. Samtidig viser det at vi ikke mestrer hverdagen slik vi skulle ønske. Presset er større og kravene i samfunnet høyere, sier Anders Skuterud, fagsjef i Norsk Psykologforening.

Urealistiske mål

Nærmere 9500 av disse rådgivningsfirmaene er enkeltpersonsforetak. Omtrent 700 av disse driver med musikk- data eller språkundervisning.

Tallene viser at tusenvis driver med coaching og rådgivning innen alt fra stressmestring, livscoaching, barneoppdragelse, sexliv, hypnose og nettverksbygging.

Felles for dem alle er at de henvender seg til privatpersoner.

- Det overrasker meg at antallet er så høyt. Det mest interessante hadde vært å vite hvor mange av disse som faktisk har inntekt, sier Lene Fjellheim, partner i CoachTeam as - House of Leadership og tidligere styreleder i Den norske coachforening.

Hennes erfaring er at mange tar korte coaching-kurs, og tror de kan drive firma ut i fra det. De har urealistiske mål og mangler pondus til å være gode i markedet, mener hun.

- Useriøs bransje

- Coach-eksplosjonen er urovekkende, men antallet overrasker meg ikke. Personlig coaching virker som en useriøs bransje, sier Torkel Brekke, professor i religionshistorie. Han har nylig skrevet en bok om buddhisme hvor han, i likhet med andre fagpersoner skriver kritisk om coaching-konseptet mindfulness.

Ikke alle som driver med coaching benytter betegnelsen coach i sitt firmanavn. Hvem som helst kan kalle seg en coach.

- Jeg er lei av å høre at det er en useriøs bransje. Vi er like seriøse som andre bransjer. Jeg har hørt om utrolig dårlige psykologer, og jeg har hørt om utrolig dårlige coacher. Samtidig innser vi at coach er en ubeskyttet tittel. Coachforeningen sertifiserer coacher etter en utdannelse på halvannen til to år, sier Fjellheim.

- Kan være villedende

Det finnes utallige coach-kurser i Norge. De varer alt fra noen dager til flere uker. Den mest dominerende retningen innenfor livscoaching i Norge er NLP (Nevrolingvistisk programmering).

Skuterud mener det er problematisk at hvem som helst kan kalle seg coach.

- I den floraen av coacher som finnes er det mange som har ideologiske og faglige meninger som kan være direkte villedende og ikke nødvendigvis veiledende, sier fagsjefen.

Han understreker at dersom en har et alminnelig problem, så kan bare det å tenke og formulere og snakke med noen om det være til god hjelp.

- Det er et stort mangfold innen feltet, og vi anbefaler alle å benytte seg av sertifiserte coacher, sier Lene Fjellheim

- Hvis du møter et klokt menneske, kan det være nyttig for oss alle. Problemet er at det er veldig vanskelig for kjøper å vite hva som tilbys. Hovedproblemet er at du bruker masse penger og får lite igjen for det, sier Skuterud.

Flom av enere

Brekke mener Norge og verden er på vei inn i et terapisamfunn.

- Vi blir utsatt for massive mengder informasjon om folk som gjør det veldig bra. Avisene er fulle av entreprenører og sportsenere.

- Alle skal være enere. Coacher forteller at du kan være en ener, men ikke alle kan være enere. Det skaper angst. Man må ikke innbille seg at man blir kvitt depresjon ved å gå på mindfulnesskurs. Ideelt sett burde ikke folk kjøpe slike opplegg, sier Brekke.

Aldri hatt mer å gjøre

Coach-bransjen er uenig i at den lover for mye, eller er villedende.

- I min bedrift har vi aldri hatt så mye å gjøre. Vi løper fra skoler til offentlige etater, til private og til ledere, sier Fjellheim.

- Vi hadde ikke klart oss i 20 år, om vi ikke leverte varene. Vi utgir oss ikke for å være terapeuter. Vi vet veldig godt hvor skillet går. Trenger folk psykologer, så sender vi dem videre, sier Lene Fjellheim.

Publisert: 21.05.14 kl. 21:14 Oppdatert: 22.05.14 kl. 10:27